Kaljun ja hampaattoman Aurinkokuninkaan peräaukko jätti lähtemättömän jälkensä lääketieteen historiaan.

Tiedekulmassa Helsingissä kuullaan torstaina mielenkiintoinen esitelmä, jonne on yleisöllä vapaa pääsy.

Suomalais-ranskalaisen teknillistieteellisen seuran puheenjohtajan, kirurgian dosentti Markku Äärimaan otsikko on ”Ludvig XIV, kuninkaallinen peräaukko kirurgian kehityksen kääntöpisteenä”.

Ludvig XIV tunnetaan paremmin lempinimellä ”Aurinkokuningas”, ranskaksi Le Roi Soleil.

Aurinkokuninkaan peräaukon leikkaus oli Äärimaan mukaan uhkayritys. Sitä harjoiteltiin puolisen vuotta muilla potilailla, joista ainakin osa menehtyi. Äärimaa ei ole varma, olivatko kaikki edes potilaita, vai leikattiinko myös terveitä. Kaikkiaan Aurinkokuninkaan peräaukkoleikkauksen koekaniineita oli noin 75.

Mistä oli kysymys, mikä oli Aurinkokuninkaan ongelma siellä, jossa auringon ei sanota koskaan paistavan?

– Hänellä oli puhjennut paise peräsuolesta välilihaan, Äärimaa kertoo.

– Sinne oli syntynyt avanne (=aukko).

Aurinkokuninkaan elämä ei ilman ja ennen peräaukon vaivaakaan ollut pelkkää päivänpaistetta. Erilaisia vaivoja, kremppoja ja sairauksia oli runsaasti.

– Hän sairasti jo lapsena isorokon, lavantauti johti kaljuuteen alle kaksikymppisenä ja hän oli myös menettänyt kaikki hampaansa, Äärimaa luettelee.

Ja sitten, vuonna 1686, tai jo aiemminkin, peräaukko alkoi oireilla. Aurinkokuningas oli 48-vuotias. Mikä neuvoksi? Kirurgia oli vielä lapsenkengissä. Puhuttiin parturikirurgeista, koska parturit olivat leipätyönsä puolesta tottuneita käyttelemään teräviä veitsiä.

– He hoitivat suoneniskuja, kun piti valuttaa verta hoitotarkoituksessa ja saattoivat puhkaista pieniä paiseita, Äärimaa kertoo.

Aurinkokuninkaan vaiva oli kuitenkin jotain muuta ja hyvin haastava, koska se oli visusti piilossa peräaukon sisällä.

– Muutamia senttejä, Äärimaa arvioi.

Leikkaus oli kaikin tavoin menestys, sillä Aurinkokuningas eli sen jälkeen vielä 29 vuotta kunnes menehtyi vuonna 1715 alaraajan eli jalan kuolioon, jonka luultavasti aiheutti valtimotukos.

– Siinä piti vain avata kanava kokonaan, ettei jää fistelikäytävää (=epänormaali yhteys), Äärimaa analysoi Aurinkokuninkaan peräsuolikirurgiaa.

Onnistunut leikkaus herätti herätti laajaa ja ansaittua huomiota jopa globaalisti ja muutti käsitystä kirurgian mahdollisuuksista ja rajoista.

– Se oli käännekohta kirurgian kehityksessä, maailmanluokan sensaatio, Äärimaa arvioi. Aurinkokuninkaan peräaukko jätti lähtemättömän jälkensä lääketieteen historiaan.

Esitelmässään Äärimaa tarkastelee kirurgian kehityksen käänteitä ja Aurinkokuninkaalle tehdyn operaation vaikutuksia alaan ja sen arvostukseen. Kommentaattorina toimii kirurgian dosentti Björn Eklund.

Tilaisuus alkaa torstaina Tiedekulmassa Aleksanterinkatu 7:ssä kello 16.30 ja kestää tunnin. Yleisöllä on vapaa pääsy.

Aurinkokuninkaan monista krempoista tiedetään paljon, sillä hänen henkilääkärinsä raportoivat niistä ”Kuninkaan terveyden päivälehdessä”. Aurinkokuningas oli itse sangen vapaamielinen, mitä tuli intiimitoimintoihin.

– Hän saattoi ottaa vieraitakin vastaan pöntöllä istuen, Äärimaa mainitsee.

Muista lähteistä tiedetään Aurinkokuninkaan ja muiden aikalaisten karttaneen ruton pelossa vettä ja saippuaa, minkä vuoksi hovi sai kärsiä Aurinkokuninkaan pahanhajuisesta hengityksestä ja hienhajusta.